Umirovljeni General Ante Gotovina ovih dana boravi na Hvaru gdje se održavaju Dani turizma, a danas je tamo i Vlada održala sjednicu. Novinare je zanimalo što Gotovina, kao čovjek koji se bavi ribarstvom, misli Vladinu planu revitalizacije naših otoka.

- Dobar je ovakav smjer za otok, za razvoj turizma i za sve. Turizam je ipak jedna od naših najvažnijih gospodarskih grana i treba ga njegovati, razvijati, usavršavati i organizirati ga još bolje i jače, podignuti sadržaje da sezona ne bude samo ljeto, nego većina godine - poručio je Gotovina, piše Dnevnik.hr.

A na upit hoće li taj plan utjecati na to da ljudi ostanu na otocima kazao je:

- Sigurno da će ostati, gdje biste vi otišli? Nije vam lijepo ovdje? Predramatično se predstavlja situacija s odlaskom mladih iz Hrvatske. Moramo biti više optimisti, a ne njegovati pesimizam. Čaša nije do pola prazna, nego do pola puna. Svaki dan moramo raditi težak posao, biti tu i svaki dan brinuti se o svemu. Samo tako možemo ići naprijed - poručio je general.